C 498/2
LV
Eiropas Savienības Oficiālais Vēstnesis
30.12.2022.
2. pauž nožēlu par to, ka Eiropas Komisijas priekšsēdētāja savā runā par stāvokli Savienībā neatzina ne vietējo un reģionālo pašvaldību aktīvo un centrālo lomu šo problēmu risināšanā, ne nepieciešamību pēc spēcīgākas daudzlīmeņu pārvaldības ES politikas veidošanā un pēc kohēzijas atzīšanas par ES vispārējo mērķi, kā tas jau paredzēts Māstrihtas līgumā, ar kuru ieviesa subsidiaritātes principu un izveidoja arī RK;
3. brīdina, ka inflācijas ietekme dažādos reģionos atšķiras un draud vēl vairāk saasināt pašreizējo teritoriālo, sociālo un ekonomisko nevienlīdzību.
Enerģijas un transporta izmaksu paaugstinājums smagāk ietekmē neaizsargātas iedzīvotāju grupas.
Reģionos ar zemākiem ienākumiem cilvēki nesamērīgi cieš no pirmās nepieciešamības produktu un preču cenu pieauguma, un viņiem draud nabadzība;
4. uzsver, cik nozīmīga ir pārrobežu sadarbība, lai Eiropas Savienību sociāli, ekonomiski un administratīvi nostiprinātu vēl vairāk.
Viena trešdaļa ES iedzīvotāju dzīvo pierobežas teritorijās, kur lielākas pilsētas vai saimnieciski centri bieži atrodas robežas otrā pusē.
Šis neatraisītais potenciāls tādās jomās kā veselības aprūpe, krīžu pārvarēšana, energoapgāde, mobilitāte, izglītība un nodarbinātība ir labāk jāizmanto un īpaši jāveicina;
5. aicina Eiropas Savienību atbalstīt ES un Ukrainas pilsētas un reģionus, lai risinātu kara radītās problēmas.
Ukrainas atjaunošana Eiropas Savienībai ir nepieciešamība, morāls pienākums un investīcija.
Šajā procesā ir jāievēro ESAO princips “atjaunot uzlabojot” un jānodrošina ilgtspējīga, zaļa un digitāla pieeja integrētai teritoriālajai attīstībai.
Gan Ukrainas atjaunošanas, gan kara un pandēmijas atstāto seku Eiropas Savienībā pārvarēšanas nolūkā daudzgadu finanšu shēmā būs ievērojami jāpārkārto prioritātes.
ES pašvaldību, reģionu un dalībvalstu finansiālais stāvoklis jau tagad ir saspringts.
Ukrainas atjaunošanai jānotiek arī līdztekus vietējās demokrātijas veicināšanai, pamatojoties uz spēcīgām partnerībām ar Eiropas Savienības vietējām un reģionālajām pašvaldībām.
Decentralizēts atjaunošanas process arī pavērtu Ukrainas pilsoņiem izredzes palikt savā valstī un tādā veidā turpmāk mazinātu migrācijas plūsmas.
Vienlaikus RK iebilst pret centieniem likt šķēršļus Ukrainas pilsoņu imigrācijai un aicina pēc iespējas ātrāk pārskatīt Padomes Direktīvu 2001/55/EK (2) par pagaidu aizsardzību, lai bēgļiem nodrošinātu uzturēšanās garantiju uz laiku, kas pārsniedz trīs gadus;
6. uzskata, ka Ukrainas bēgļu atbalstīšana būtu jāizmanto kā impulss, kas liek reformēt ES migrācijas un patvēruma sistēmu tā, lai tās pamatā būtu solidaritāte, taisnīgas sloga sadales stimuli un pamattiesību ievērošana, kā arī ārējo robežu aizsardzība.
Vēl jo steidzamāk tas jādara tāpēc, ka pārtikas cenu paaugstināšanās visā pasaulē var izraisīt migrantu pieplūdumu ES pilsētās un reģionos;
7. uzsver, ka vietējās un reģionālās pašvaldības saskaras arī ar strauji augošajiem enerģijas rēķiniem par sabiedriskajiem pakalpojumiem un ar inflācijas ietekmi uz publisko iepirkumu un algām.
Lai ņemtu vērā vietējos apstākļus un pārrobežu risinājumus, vietējās un reģionālās pašvaldības ir jāuzskata par aktīviem partneriem energotaupības kampaņās, jaunos atjaunīgās enerģijas ražošanas projektos, kā arī ārkārtas rīcības plānos saistībā ar enerģijas piegādes traucējumiem.
Komiteja norāda arī uz vietējās atjaunīgās enerģijas ražošanas iespējām, kā dažādot ES energoresursu struktūru un samazināt mūsu atkarību no trešām valstīm, un prasa pielāgot ES finansēšanas shēmas, publiskā iepirkuma un valsts atbalsta noteikumus, lai vietējo ieguldījumu plānus spētu īstenot arī augstas inflācijas periodā;
8. aicina ES iestādes un dalībvalstis īstenot ārkārtas pasākumus, lai atbalstītu vietējās un reģionālās pašvaldības to centienos mazināt enerģētikas krīzes ietekmi uz mājsaimniecībām, neaizsargātām kopienām un vietējiem mazajiem un vidējiem uzņēmumiem un nodrošināt sabiedrisko pakalpojumu sniegšanu, piemēram, šim nolūkam piešķirot daļu no nodokļu ieņēmumiem, kas gūti no enerģētikas uzņēmumu papildpeļņas;
9. aicina Eiropas Komisiju nekavējoties ES mērogā ierosināt cenu griestus visam gāzes importam Eiropas Savienībā un atbalstīt cenu atsaisti starp gāzi un enerģiju, jo tas palīdzētu mazināt inflācijas spiedienu;
(2)
Padomes Direktīva 2001/55/EK (2001. gada 20. jūlijs) par obligātajiem standartiem, lai pārvietoto personu masveida pieplūduma gadījumā sniegtu tām pagaidu aizsardzību, un par pasākumiem, lai līdzsvarotu dalībvalstu pūliņus, uzņemot šādas personas un uzņemoties ar to saistītās sekas (OV L 212, 7.8.2001., 12. lpp.).